ΓΡΑΠΤΗ ΕΡΩΤΗΣΗ E-2842/96 υποβολή: Amedeo Amadeo (NI) προς την Επιτροπή (25 Οκτωβρίου 1996)

Θέμα: Βενζίνες νέας σύνθεσης

Το σύνολο των προτάσεων οδηγίας που υπέβαλε η Επιτροπή στο πλαίσιο εφαρμογής του προγράμματος Auto/OLI προβλέπει μέτρα για τη μείωση κατά 60% έως 70%, εντός του 2010, των εκπομπών ρύπων από την κυκλοφορία αυτοκινήτων. Το σχέδιο οδηγίας καθορίζει σε 45% το ανώτατο όριο περιεκτικότητας αρωματικών ουσιών στα καύσιμα. Το όριο αυτό είναι ήδη 70% στη Φινλανδία και τις ΗΠΑ, και 40% κατά μέσο όρο στα κράτη μέλη της ΕΕ. Επίσης το ανώτατο όριο για το βενζόλιο, μια κατ' εξοχήν καρκινογόνο ουσία, καθορίζεται σε 2%, ενώ πολλά κράτη μέλη, όπως η Ιταλία, η Αυστρία και η Γερμανία, το έχουν ήδη μειώσει σε 1%.

Δεν θεωρεί η Επιτροπή ότι τα προβλεπόμενα στο σχέδιο οδηγίας μέτρα είναι ανεπαρκή και ότι είναι σκόπιμο να εξεταστεί με μεγαλύτερη προσοχή το θέμα των συνθετικών καυσίμων.

Η χρήση καυσίμων νέας σύνθεσης με οξυγονούχα πρόσθετα θα ήταν ένας οικονομικός και αποτελεσματικός τρόπος για τη μείωση των βλαπτικών εκπομπών και τούτο διότι τα καύσιμα αυτά συμβάλλουν στη μείωση των εκπομπών των προδρόμων ουσιών του όζοντος και άλλων καρκινογόνων ενώσεων, όπως το βενζόλιο, βελτιώνοντας την ποιότητα του αέρα που αναπνέουμε.

Απάντηση της κας Bjerregaard εξ ονόματος της Επιτροπής (9 Δεκεμβρίου 1996)

Το σύνολο των νομοθετικών προτάσεων που απορρέει από το πρόγραμμα auto-oil και το οποίο επιτυγχάνει - τους αναγνωρισμένους ως αυστηρούς - στόχους ποιότητας του αέρα, με συνέπεια την κατά 60 έως 70% μείωση των ρυπογόνων εκπομπών, βασίστηκε στο οικονομικό κριτήριο της σχέσης κόστους/αποτελέσματος. Το οικονομικό αυτό κριτήριο αναφέρεται στο άρθρο 4 της οδηγίας 94/12/ΕΚ ((ΕΕ αριθ L 100, 19.4.1994. )) που ενεκρίθη βάσει της διαδικασίας της συναποφάσεως από το Ευρωπαϊό Κοινοβούλιο και το Συμβούλιο.

Στις μελέτες auto-oil αξιολογήθηκαν αυστηρότερα επίπεδα προδιαγραφών καυσίμου, αποδείχθηκαν όμως τα επίπεδα αυτά λιγότερο αποδοτικά όσον αφορά τη σχέση κόστος/αποτέλεσμα από άλλα, εναλλακτικά μέτρα, που επίσης αξιολογήθηκαν. Τα εν λόγω επίπεδα δεν είναι απαραίτητα για την επίτευξη των στόχων ποιότητας του αέρα που καθορίζει το πρόγραμμα auto-oil, δεδομένου ότι το σύνολο της δέσμης επιτρέπει την επίτευξη των φιλόδοξων αυτών στόχων με μικρότερο κόστος.

Από περιβαλλοντικής πλευράς, η μείωση της περιεκτικότητας σε αρωματικές ουσίες είναι δυνατόν να οδηγήσει, σε ορισμένα επίπεδα, στην εμφάνιση οξειδίων του αζώτου (NOx), προδρόμων ουσιών του όζοντος. Αξίζει να σημειωθεί ότι το προταθέν πρότυπο 45% αναμένεται να έχει ως αποτέλεσμα την εξάλειψη των παρατηρηθέντων υψηλότερων ποσοστών και στην επίτευξη, το 2000, ενός μέσου όρου της τάξεως του 37%, σε σύγκριση με τον σημερινό μέσο όρο του 40% ((Σύμφωνα με τα τελευταία στοιχεία που διαθέτει η Επιτροπή για τις αρωματικές ενώσεις στη Φινλανδία και στη στις Ηνωμένες Πολιτείες, το πρότυπο είναι της τάξεως του 20% (με φορολογικά κίνητρα) και 22% (μέσος όρος Καλιφόρνια II). )).

Όσον αφορά επίσης τις οξυγονούχες ενώσεις στη βενζίνη (που ενδιαφέρουν κυρίως το μονοξείδιο του άνθρακα (CO), το οποίο, με βάση τις μελέτες auto-oil δεν θα αποτελεί πλέον πρόβλημα ευρωπαϊκής κλίμακας το έτος 2000), ένα υπερβολικό ποσοστό θα μπορούσε να είχε τα αντίθετα αποτελέσματα σε επίπεδο NOx. Οι οξυγονούχες ενώσεις πετρελαϊκής προελεύσεως θα συνέβαλλαν επιπλέον στον σχηματισμό αλδεϋδών, οι οποίες θεωρούνται ως καρκινογόνες. Οι αρνητικές επιπτώσεις στην ανθρώπινη υγεία οδήγησαν τη Σουηδία στον περιορισμό τους στο 2% (στην Καλιφόρνια, στο 2,2%, σε σύγκριση με το 2,7% που επιτρέπει το Clean air act - νόμος «καθαρός αέρας»).

Όσον αφορά το βενζόλιο, το πρόγραμμα auto-oil κατέδειξε ότι όσον αφορά την ποιότητα του αέρα που προβλέπεται για το έτος 2010, η Κοινότητα θα βρίσκεται σε υψηλότερα επίπεδα απ' ό,τι το θεωρούμενο ως αυστηρότερο πρότυπο ποιότητας του αέρα, ήδη από το 2005. Η προτεινόμενη περιεκτικότητα (2% κατ' όγκον) είναι, παρά ταύτα, κάτω του μέσου όρου της αγοράς (2,3% κατ' όγκον). Το ισχύον στην Αυστρία πρότυπο είναι της τάξεως του 3% κατ' όγκον και στην Ιταλία του 1,6% (1,4% από τον Ιούλιο του 1997 και μετά). Στην Γερμανία, μόνο η αμόλυβδη βενζίνη super, η οποία δεν κατέχει ποσοστό αγοράς μεγαλύτερο του 6%, υπόκειται σε πρότυπο 1% κατά μέγιστο όριο, αποτέλεσμα συμφωνίας με την πετρελαιοβιομηχανία.

Ωστόσο, αναγνωρίζοντας την ύπαρξη ορισμένων τοπικών ρυπογόνων συγκεντρώσεων, η Επιτροπή προτείνει να επιτραπεί στα κράτη μέλη που επιθυμούν να καταστήσουν αυστηρότερες τις προδιαγραφές, να απαιτήσουν καθαρότερα καύσιμα και να εξακολουθήσουν να χρησιμοποιούν φορολογικά κίνητρα.